שלמה פילבר ובנימין נתניהו

שלב דרמטי ב תיק 4000 (פרשת בזק) שעשוי להיות בעל השפעה דרמטית על ראש הממשלה בנימין נתניהו : המנכ"ל לשעבר של משרד התקשורת, שלמה פילבר, נמצא הערב (יום ג') במגעים מתקדמים לחתימה על הסכם עד מדינה בפרשה. פילבר העביר לחוקרים ראשי פרקים וחשף בפניהם את החומרים שעליהם הוא יכול להעיד בקשר למעורבים, ובמשטרה ישתמשו בדברים שאמר רק אם יחתום על ההסכם.

פילבר, סנגוריו והקצונה הבכירה של המשטרה - ראש אגף החקירות, ניצב גדי סיסו, ומפקד היחידה הארצית למאבק בפשיעה הכלכלית, אלי אסייג, מתכנסים במשרדי להב 433 לישיבה שתימשך אל תוך הלילה ומנסחים את ההסכם שצפוי להיחתם לפנות בוקר.

הפרשה עוסקת בחשד ליחסי שוחד בין סביבתו של נתניהו לבין בכירי חברת "בזק" ופורטל "וואלה", ובאפשרות שבין השאר ניתן סיקור מפרגן לראש הממשלה ומשפחתו תמורת קידום אינטרסים כלכליים של החברות בשווי מאות מיליוני שקלים. לפי הפרסום בחדשות 2, פילבר יפליל את נתניהו.

פרשת בזק החלה כחקירה של רשות ניירות ערך - וזו הסתיימה בהמלצה להעמיד לדין את בכירי החברה, בהם בעל השליטה בבזק, שאול, אלוביץ', המנכ"לית סטלה הנדלר, ובכירים בחברה הבת yes. לפי הסיכום שהועבר לפרקליטות, אלוביץ' נהנה כספית מעסקות שאושרו באופן שמעלה חשד למרמה, ומנכ"ל משרד התקשורת פילבר פעל לטובת בזק תוך הסתרה מגורמי מקצוע, ואף הדליף לחברה מסמכים מסווגים כדי שייתנו הערות ויתאימו אותם לצורכיהם. תמיהות בנושא מעורבות פילבר לטובת בזק עלו גם בדו"ח מבקר המדינה מחודש יולי. פילבר מושעה מתפקידו, מאז שנחקר באזהרה בתחילת חקירת הרשות לניירות ערך.

ספטמבר 2015 - שלמה פילבר מברך בטוויטר על מינויו של אלשיך למפכ"ל:

רוני אלשיך בהצלחה - אין מתאים ממנו. 30 שנה מכירים - מספסלי "מרכז הרב", קרבות הצנחנים במערב בירות , ההתיישבות בבנימין ועד היום. — Shlomo Filber (@filbers) 27 בספטמבר 2015

השבוע פורסם ב-ynet כי במשך חודשים ביקשה המשטרה לקבל לידי את ממצאי החקירה של רשות ניירות ערך, אלא ששם סירבו בתוקף להעביר עד אשר יסיימו את ענייניהם הכלכליים עם החשודים. רק לאחר עזיבתו של ראש הרשות הקודמת חלה התקדמות בעניין ובאחרונה הועברו החומרים. אבל עוד קודם לכן, כך מתברר, המשיכה המשטרה לעבוד בשקט מהצד על הדמויות הבולטות בפרשה כמו אלוביץ', פילבר, הנדלר ויועץ התקשורת של נתניהו לשעבר, ניר חפץ.

ביום ראשון נעצרו אלוביץ', חפץ ופילבר. בנוסף נעצרו אור ואיריס אלוביץ' - בנו ואשתו של בעל השליטה בחברה - ווכן הנדלר. הם חשודים במתן ובקבלת שוחד במסגרת מהלכים שמהם נהנתה חברת בזק ותמורת סיקור מפרגן באתר "וואלה" שבבעלותה. גם נתניהו צפוי להיחקר בהמשך, ורעייתו שרה אמורה אף היא למסור עדות לנוכח יחסיה עם איריס אלוביץ'.

בידי חוקרי המשטרה הודעות סלולריות, מיילים וגם הקלטות של חלק מהמעורבים בפרשה - שנעצרו ביום ראשון ומעצרם הוארך בבית משפט השלום בתל אביב בארבעה עד חמישה ימים. לפי הערכות של גורמים המעורים בחקירה, המשטרה ורשות ניירות ערך מחזיקים גם ב"עדות זהב" משמעותית של אחד המעורבים. זאת כנראה הסיבה לכך שרוב סנגורי החשודים העדיפו שלא להתנגד לבקשת הארכות המעצר - והסכימו לחמישה ימים.

ביולי 2017 פורסם דו"ח מבקר המדינה בנושא התנהלות משרד התקשורת בשליטת נתניהו למען בזק. בהקשר לפילבר התייחס המבקר יוסף שפירא ל"פגמים יסודיים בהליך קבלת ההחלטות" של משרד התקשורת והמנכ"ל פילבר, שמינה נתניהו, בנוגע להקלות שניתנו לחברת בזק בהקשר למיזוג עם yes.

המבקר קבע כי משרד התקשורת מיישם באופן איטי וחלקי את רפורמת השוק הסיטונאי. חברות התקשורת עדיין לא יכולות לספק שירותי ספק+תשתית אינטרנט באופן חלק, ולא יכולות לספק שירותי טלפוניה קווית שאינם על גבי האינטרנט. בזק גררה רגליים, גם שימוש חברות תקשורת בתשתיות של HOT מתעכב - כך על פי הדו"ח שפרסם.